Jens Rohde (V), 2002-11-15:
Se, det er jo en god dag i dag, det er en rigtig god dag i dag.
Ja, hr. Aage Frandsen kigger lidt undrende op på mig, men han må have mig tilgivet.
Når man som jeg siden 13-års-alderen har været inde i radio- og tv-branchen og dermed i mere end 19 år har sukket efter, at det er borgerne, der skal træffe et valg om, hvad det er, de vil have på radio- og tv-markedet, og ikke politikerne, så er det her en god dag.
For megen af den lovgivning, som jo er en udmøntning af medieaftalen, som Dansk Folkeparti og regeringen indgik i sommer, rummer kimen og adgangen til de liberaliseringer, som branchen så længe har sukket efter, og som også vil give et langt bredere og mere interessant mediebillede i Danmark.
Det er ikke alt, som vi i Venstre har nået heri, det er jo stadig væk et tykt lovforslag.
Vi mener ikke, at der nødvendigvis behøver at være så mange paragraffer, som der er, men nu har vi jo en god forligskreds, og så kan vi jo arbejde videre hen gennem årene.
Der er jo mange spørgsmål, der skal tages stilling til i de kommende år, ikke mindst sådan som mediemarkedet udvikler sig i takt med og i kraft af digitaliseringen.
Men det, vi gør her, er bl.a., at vi nu på radioområdet endelig får ophævet statsmonopolet, Danmarks Radios monopol
på landsdækkende radio
, at vi styrker de kommercielle lokale stationers muligheder for at samarbejde, for at netværke, at vi øger sendestyrkerne, og så er der et meget vigtigt principielt spørgsmål, som vi har fået taget op her, nemlig at man ikke længere skal søge om tilladelser, at man har ret til at udbrede sig i elektroniske medier, hvilket jo også bør være helt naturligt, eftersom man jo sådan set bare kan lave radio på internettet, hvis man har lyst til det.
Så på radioområdet er det her særdeles positivt. Der er også det i forhold til tv-mediet, at det jo ikke sådan decideret står her i loven, hvordan privatiseringer osv. nu bliver udmøntet, men et meget centralt element i medieaftalen er jo, at også på tv-området får vi ophævet statens monopol på landsdækkende tv-sending.
Det er vi naturligvis meget glade for i Venstre.
Det har vi kæmpet for i mange år.
Og når jeg sådan tænker tilbage på de år, vi havde i opposition, hvoraf jeg sad herinde de fire, så kan jeg ikke lade være med at tænke tilbage på nogle af de udspil, som V og K kom med, hvor vi altid fik at vide, at der aldrig ville blive nogen bukser ud af dét skind.
Det er der nu blevet, og det er vi naturligvis glade for.
Vi synes også, at kulturministeren her er kommet med et særdeles godt lovforslag, som vi naturligvis kan støtte. Jeg forstår ikke, hvorfor de øvrige partier i Folketinget ikke har tilsluttet sig medieaftalen.
Jeg synes selvfølgelig, det er deres eget valg, men det er så vigtigt et område, at man må undre sig over, at oppositionen har valgt at stå uden for at præge udviklingen på det her område, men det er jo deres valg.
Det, der skal blive interessant at høre, er, hvad oppositionen egentlig mangler for at ville have været med, men det vil debatten jo forhåbentlig vise.
Her lægger vi nu op til, at det bliver borgerne selv, der bestemmer, hvad borgerne vil høre og borgerne vil se.
Det er ikke længere et fåtal af politikere, og det glæder vi os naturligvis over i Venstre.